b'\n_START_ARTICLE_\nLukas Kranachas Vyresnysis\n_START_SECTION_\nBiografija\n_START_PARAGRAPH_\nLukas Kranachas gim\xc4\x97 1472 m. Kronache, tuo metu Bambergo vyskupijoje. Jo t\xc4\x97vas Hansas Maleris buvo dailininkas ir tik\xc4\x97tina, kad Lukas pirmuosius dail\xc4\x97s mokslus i\xc5\xa1\xc4\x97jo pas j\xc4\xaf. Lukas apie 1501\xe2\x88\x921504 m. gyveno Vienoje. \xc5\xa0iuo laikotarpiu datuoti pirmieji i\xc5\xa1lik\xc4\x99 jo darbai ir dailininkas atsisak\xc4\x97 Malerio pavard\xc4\x97s, bei prisi\xc4\x97m\xc4\x97 Kranacho pavard\xc4\x99 pagal gimtojo miestelio pavadinim\xc4\x85. Jo ankstyvieji grafikos darbai rodo Diurerio \xc4\xaftak\xc4\x85. \xc5\xa0io laikotarpio Luko tapyba artima taip vadinamai Dunojaus dail\xc4\x97s mokyklai. 1505 m. Lukas Kranachas dokumentuotas Saksonijos elektoriaus Frydricho I\xc5\xa1mintingojo tarnyst\xc4\x97je Vitenberge. Venecijietis dailininkas Jakopas de Barbaras irgi tuo metu tarnavo elektoriui ir padar\xc4\x97 ilgalaik\xc4\x97s \xc4\xaftakos Luko Kranacho k\xc5\xabrybai. Elektoriui Lukas k\xc5\xabr\xc4\x97 paveikslus, sienin\xc4\x99 tapyb\xc4\x85, dekoracijas. Daugelis \xc5\xa1i\xc5\xb3 darb\xc5\xb3 nei\xc5\xa1liko. 1506 m. datuotas ir pasira\xc5\xa1ytas monograma paveikslas \xe2\x80\x9e\xc5\xa0v. Kotrynos mirtis\xe2\x80\x9c, kuris tikriausiai buvo nutapytas asmeniniu elektoriaus u\xc5\xbesakymu. 1508 m. Lukas Kranachas lank\xc4\x97si Nyderlanduose, Antverpene. V\xc4\x97liau sek\xc4\x99 jo darbai rodo Kventino Maseiso ir Jano Gosarto \xc4\xaftakas. 1508 m. Frydrichas I\xc5\xa1mintingasis suteik\xc4\x97 Lukui Kranachui herb\xc4\x85, kuriuo jis pasira\xc5\xa1ydavo ant v\xc4\x97lesni\xc5\xb3 k\xc5\xabrini\xc5\xb3._NEWLINE_Vitenberge Lukas Kranachas vadovavo didel\xc4\x97ms dirbtuv\xc4\x97ms, kuriose dirbo jo s\xc5\xabn\xc5\xabs Hansas (apie 1513\xe2\x88\x921537) ir bendravardis Lukas (1515\xe2\x88\x921586), kad atskirti nuo t\xc4\x97vo pramintas \xe2\x80\x9eJaunesniuoju\xe2\x80\x9c. Lukui Kranachui ir jo dirbtuv\xc4\x97ms priskiriama daugiau nei 400 sukurt\xc5\xb3 paveiksl\xc5\xb3. Dailininkas buvo artimai susij\xc4\x99s su Martynu Liuteriu, kuris d\xc4\x97st\xc4\x97 Vitenbergo universitete, ir kitais reformatais. Lukas Kranachas suk\xc5\xabr\xc4\x97 daug M. Liuterio ir jo \xc5\xbemonos portret\xc5\xb3, tap\xc4\x97 scenas, atitinkan\xc4\x8dias reformat\xc5\xb3 ideologij\xc4\x85: \xe2\x80\x9eKristus laimina vaikus\xe2\x80\x9c, \xe2\x80\x9eKristus ir nusid\xc4\x97j\xc4\x97l\xc4\x97\xe2\x80\x9c. Taip pat Lukas Kranachas k\xc5\xabr\xc4\x97 mitologinius paveikslus, sekuliarias scenas, bei buvo puikiu to meto portretistu. Lukas Kranachas gyveno Vitenberge, buvo vienas \xc5\xbeinomiausi\xc5\xb3 ir turtingiausi\xc5\xb3 miesto pilie\xc4\x8di\xc5\xb3. Jam priklaus\xc4\x97 keli namai, vaistin\xc4\x97, reformat\xc5\xb3 literat\xc5\xabros spaustuv\xc4\x97. Jis buvo miesto tarybos nariu ir kelis kartus u\xc5\xbe\xc4\x97m\xc4\x97 burgmeisterio post\xc4\x85. Kai religini\xc5\xb3 kar\xc5\xb3 metu 1547 m. Saksonijos elektorius Johanas Frydrichas buvo paimtas \xc4\xaf nelaisv\xc4\x99 kataliki\xc5\xa1ki\xc5\xa1kai pusei atstovaujan\xc4\x8dio imperatoriaus Karolio V, Lukas Kranachas prisijung\xc4\x97 prie elektoriaus jo nelaisv\xc4\x97s metu Augsburge. Po to 1552 m. lyd\xc4\x97jo elektori\xc5\xb3 \xc4\xaf Veimar\xc4\x85, kur mir\xc4\x97 1553 m. spalio 16 d. V\xc4\x97lyvieji jo darbai prarado didel\xc4\x99 dal\xc4\xaf ankstyvosios k\xc5\xabrybos originalumo, nes d\xc4\x97l didel\xc4\x97s paklausos prie j\xc5\xb3 daug dirbo dirbtuvi\xc5\xb3 asistentai. Taip pat v\xc4\x97lyv\xc5\xb3j\xc5\xb3 k\xc5\xabrini\xc5\xb3 chronologija ir priskyrimas yra diskutuotini, nes t\xc4\x85 pat\xc4\xaf herb\xc4\x85 pasira\xc5\xa1ymui naudojo dailininko s\xc5\xabnus Lukas Kranachas Jaunesnysis ir v\xc4\x97lyvieji k\xc5\xabriniai da\xc5\xbeniausiai n\xc4\x97ra datuoti. Be tapybos darb\xc5\xb3, Lukas Kranachas paliko daugiau nei 100 gravi\xc5\xabr\xc5\xb3.'